Miyoshi Umeki

Miyoshi Umeki (født 3. april 1929 i Otaru på Hokkaido i Japan, død 28. august 2007 i Licking i Missouri i USA) var en japansk-amerikansk skuespiller.

Liv og virke

Bakgrunn 
Miyoshi Umeki var det yngste av ni barn. Hennes far eide et jernstøperi.

Karriere 
Etter andre verdenskrig begynte Umeki sin karriere som nattklubbsanger i Japan, og kalte seg da Nancy Umeki. Hun var tidlig influert av tradisjonelt kabukiteater og amerikansk populærmusikk. 

Hun spilte inn for RCA Victor Japan fra 1950 til 1954 og spilte i filmen Seishun Jazu Musume. Hennes innspillinger var særlig amerikansk jazz, som hun fremførte dels på japansk og dels på engelsk, eller kun på ett av de to språk. Blant sangene hennes fra denne gang var «It Isn't Fair», «Sentimental Me», «My Foolish Heart», «With A Song In My Heart», «Again», «Vaya con Dios», «(How Much Is) That Doggie in the Window?» og «I'll Walk Alone».

Umeki flyttet til USA i 1955. Hun signerte en kontrakt med Mercury Records og ga ut flere singler og to album.

For sin første filmrolle, som Katsumi i filmen Sayonara, vant hun i 1957 en Oscar for beste kvinnelige birolle. Med denne filmen var hun første asiatiske skuespiller som vant en Oscar.

I 1958 var Umeki med to ganger på varietéshowet The Gisele MacKenzie Show på NBC der hun fremførte flere sanger. I 1959 ble Umeki nominert til Tony-prisen for beste kvinnelige hovedrolle i en musikal, for hennes opptreden i Broadway-produksjonen Flower Drum Song. Musikalen gikk i to år, og hun var også med filmversjonen av musikalen. 

Hun er også kjent for sin medvirkning i den amerikanske TV-serien The Courtship of Eddie's Father, der hun spilte Mrs. Livingston mellom 1969 og 1972.

Hennes første ekteskap, med TV-direktør Frederick Winfield Opie i 1958, endte i skilsmisse i 1967. Paret fikk en sønn, Michael H. Opie, født i 1964. Umeki giftet seg med Randall Hood i 1968, og hennes sønns navn ble derfor endret til Michael Randall Hood. Hennes andre ektemann døde i 1976.

Hun døde 78 år gammel av kreft.

Referanser

Eksterne lenker 
 
 
 
 

Japanske skuespillere
Oscar-vinnere (birolle)
Personer fra subprefekturet Shiribeshi